โบรกฯแนะขาย GL ปรับลดราคาเหมาะสมเหลือ 20 บาท
โบรกฯแนะขาย GL ปรับลดราคาเหมาะสมเหลือ 20 บาท พร้อมปรับลดเป้ากำไรปีนี้ 20% หลังจ่อรุกตลาดอินโดนีเซีย-เมียนมา คาดเงินปล่อยกู้ลูกหนี้ทยอยลดลง-ค่าใช้จ่ายสูงขึ้น ชี้อาจส่งผลกระทบต่อรายได้
16 พ.ค. 2560

ผู้สื่อข่าวรายงานว่า บริษัทหลักทรัพย์ ฟินันเซีย ไซรัส จำกัด (มหาชน) ระบุในบทวิเคราะห์ แนะนำ “ขาย” บริษัท กรุ๊ปลีส จำกัด (มหาชน) หรือ GL ด้วยราคาเป้าหมาย 20 บาท/หุ้น โดยการประชุมนักวิเคราะห์วานนี้ (15 พ.ค.) GL ได้กล่าวถึงกลยุทธ์ในการทำธุรกิจในปี 2560 โดยจะรุกตลาดอินโดนีเซียและเมียนมามากขึ้น
ทั้งนี้ คาดว่าเงินให้สินเชื่อที่ให้กับกลุ่มไซปรัสและสิงคโปร์ (ลูกหนี้เงินกู้ยืม SME) จะทยอยลดลง ซึ่งฝ่ายวิจัยคาดว่าจะกระทบต่อรายได้ในระยะสั้น ขณะที่ค่าใช้จ่ายจะสูงขึ้นตามการขยายกิจการในช่วงแรก
ดังนั้น ฝ่ายวิจัยจึงปรับลดประมาณการกำไรสุทธิปี 2560 ลง 20% เป็น 1,169 ลบ. เพิ่มขึ้น 9.9% จากปีก่อน โดยมีสาเหตุหลัก จากการปรับลดเงินให้สินเชื่อที่ให้กับกลุ่มไซปรัสและกลุ่มสิงคโปร์ลงเป็น -14% หรือเท่ากับเงินต้นที่ได้รับการชำระคืนจากลูกหนี้กลุ่มไซปรัสในเดือนเม.ย. ขณะที่ปรับลดส่วนแบ่งกำไรจากประเทศศรีลังกา และปรับเพิ่ม Cost to income ratio
อย่างไรก็ตาม ประมาณการของฝ่ายวิจัยยังไม่รวมความเสี่ยงที่อาจเกิดจากการตั้งด้อยค่าเงินลงทุนที่ศรีลังกาซึ่ง ณ เดือน มี.ค. 2560 มีมูลค่าตลาด 855 ลบ. ซึ่งน้อยกว่าอย่างมีนัยเมื่อเทียบกับเงินลงทุนทางบัญชีที่ 2.5 พันลบ. โดยในเบื้องต้นผู้บริหารคาดว่ายังไม่จำเป็นต้องตั้งด้อยค่าฯในตอนนี้
ด้านราคาหุ้น ล่าสุดปิดตลาดวันนี้ (16 พ.ค.) อยู่ที่ 22.20 บาท ลบ 0.40 บาท หรือ 1.77% สูงสุดที่ 22.80 บาท ต่ำสุดที่ 22.20 บาท มูลค่าซื้อขายที่ 299.64 ล้านบาท